Skog, fjord, fjell og naust. Slik selger norsk litteratur godt i Tyskland.
BERLIN (Aftenposten): Norsk litteratur er populær i Tyskland, verdens nest mest viktige bokmarked. Og selv om ikke bøkene handler om natur, er det ofte fjell og natur på omslaget, for det selger. – Her er en bok med bilde av et tjern. Og en liten hytte. Og her er det masse fjell.  En koselig liten bokhandel i Pankow i Berlin har spesialisert seg på skandinavisk litteratur. Innehaver Katrin Mirtschink viser frem norske bøker. De handler om mye forskjellig. Men påfallende mange av bokomslagene er illustrert med norsk natur, små hytter, båthus eller snø og is. Det betyr ikke nødvendigvis at boken handler om en liten hytte ved et tjern.  Bokhandleren tror at forlagenes valg av omslag handler om gjenkjennelse.  – Jeg tror de vil at vi skal se på boken og tenke på den siste ferien vår i Norge. At jeg skulle ønske jeg var der nå, ved tjernet inne i skogen. Det er nok derfor de leker med disse stereotypene på omslagene, sier Mirtschink som har drevet bokhandelen i 12 år.  Også på mange av de svenske bøkene i bokhandelen er det bilde av røde, svenske «stugor». Selv om handlingen ikke er lagt til hytta. – Det er ikke feil, litt klisjé, men vi vet jo at det selger.  «Don’t judge a book by its cover» Tyskland er det nest største bokmarkedet i verden. Det engelskspråklige er størst. Tyskerne oversetter mange bøker fra andre språk. De er et lesende folk, som er interessert i norsk litteratur, forteller Margit Walsø, direktør ved Senter for norsk skjønn- og faglitteratur i utlandet (Norla). – Det å komme ut på tysk, er ofte det første steget for en norsk forfatter ut i verden, sier hun. Tysk er et av språkene som norsk litteratur er mest oversatt til. Norla jobber for å få norske bøker ut i verden og gir tilskudd til oversettelser. Over 4000 norske bøker har gjennom tidene blitt oversatt til tysk. Ofte utgis en norsk bok med en rød hytte på omslaget, spesielt hvis det er kriminalroman. Walsø tror klisjéomslagene gir tyske leserne en forventning om at hva de skal få når de kjøper en norsk bok.  – Det er kanskje ikke alltid en sammenheng mellom hva som er avbildet på omslaget og hovedinnholdet i boken. Man det får jo leseren til å plukke opp boken, og så vil jo boken kanskje overraske, sier hun.  Og det tar ikke lang tid før Aftenposten kommer over en som har latt seg overbevise. Norsk på trikken På en trikk gjennom Berlin står Karoline Herzfeld og leser den norske boken «Blå» av Maja Lunde. På tysk heter den «Vannets historie» og har bilde av en båt på omslaget i både norsk og tysk versjon. – Jeg trengte en bok og da fant jeg denne, for jeg likte den forrige boken «Bienes historie» av samme forfatter.  «Bienes historie» lå på bestselgerlisten i Tyskland i tre år. Også den andre boken toppet bestselgerlisten til Der Spiegel.  At nettopp norske bøker om bærekraft og miljø har slått gjennom i Tyskland, er ikke tilfeldig.  – Jeg er jo opptatt av hvordan det går med verden. Og jeg liker å lese om menneskeskjebner, sier hun.  Dette får naturligvis forfatteren til å smile. Maja Lunde: Tror det handler om bærekraft – Det er jo en drøm å slå gjennom her, et så stort marked og med så engasjerte lesere, forteller forfatter Maja Lunde.  Hun er med på et litteraturarrangement i München i anledning det norske næringslivsbesøket i landet.  – Det er ingen andre land som har den samme entusiasmen for litteratur som her. De kan gjerne høre på høytlesning i en time, det er uvanlig.  Hun tror grunnen til suksessen i Tyskland, er at hun har truffet en nerve for hva tyskerne er opptatt av.  – At «Bienes historie» eksploderte i dette markedet, tror jeg handler om at det er et jordbruksland, der bærekraft og matproduksjon henger tett sammen. Også hun har opplevd at egne bøker selges inn med et omslag som er noe litt annet enn det som er inni boken.  «De første dagene» om koronanedstengningen i 2020 fikk i Tyskland omslagsbilde av høye norske fjell.  – Det er jo lite fjell på Østlandet hvor den foregår, da. Men omslag prøver jeg sjelden å diskutere, fordi forlagene selv vet best hva som fungerer.  Norsk litteratur selger godt i Tyskland. Det bekreftes av Maja Lundes forlegger, Regina Kammerer. Kammerer er den tyske forleggeren med flest norske forfattere i stallen. Hun tror en del av årsaken til populariteten er at Norge og Tyskland deler mye felles historie.  Forlaget opplyser at klimakvartetten som er fire av Lundes bøker har solgt over 2,5 millioner eksemplarer i Tyskland. Tilbake i bokhandelen i Berlin gjør de seg klar til sin beste sesong, julehandelen. De tror at kundene vil velge bøker av Roy Jacobsen, illustrerte barnebøker og nobelprisvinner Jon Fosse til julegaver i år. – Og norsk krim da, det er alltid populært. Gjerne solgt inn med et naust på forsiden, sier Katrin Mirtschink.
Norsk litteratur er populær i Tyskland. Selv om bøkene ikke nødvendigvis handler om natur, er norske naturmotiv vanlig på bokomslagene. Dette er fordi forlagene mener at det selger godt. Tyskland er det nest største bokmarkedet i verden. Over 4000 norske bøker er oversatt til tysk. Norsk krim og bøker om bærekraft og miljø er spesielt populære. Maja Lundes bøker har solgt over 2,5 millioner eksemplarer i Tyskland. Hun tror suksessen skyldes at hun treffer tyskernes interesse for bærekraft og matproduksjon.